SKRIFTLIG FORESPØRGSEL E-0477/01

af Erik Meijer (GUE/NGL) til Kommissionen

(21. februar 2001)

Om: Fiskeri i Irland: uhensigtsmæssig udnyttelse af midler og ensidig fokusering på økonomiske interesser

1. Kan Kommissionen bekræfte, at den systematiske udryddelse af gedder i Irland ikke kun finder sted i det vestlige havområde, men også i det nordøstlige Lough Sheeling (County Cavan), hvor der ikke blot foregår en forarbejdning af gedder i tusindvis til kattefoder på virksomheden C & D Foods i Edgeworthstown, men hvor også de gedder, som ikke bruges til kattefoderfremstilling, bliver indfanget og slået ihjel eller flyttet til havområderne Key, Gara og Acrick (Roscommon)?

2. På hvilket grundlag gik Kommissionen i sit svar den 25. oktober 1996 på skriftlig forespørgsel E-2439/96(1) af det daværende parlamentsmedlem Magda Aelvoet ud fra, at ørred i højere grad end gedde er en indfødt art? Er den af udryddelsesfortalerne fremførte teori om, at gedden blev bevidst udsat i middelalderen, en grund til at forstyrre den siden da opståede naturlige balance?

3. Husker Kommissionen, at den ifølge sit svar den 25. oktober 1996 på skriftlig forespørgsel E-2439/96 ville modvirke det betydelige fald i bestandene af wild brown trout (vilde havørreder) i Corribhavet, og at den på baggrund af undersøgelser gennemført som en del af projektet vedrørende de vestlige søer fandt det videnskabeligt bevist, at gedder fra en vis størrelse æder havørreder, men at der endnu ikke var truffet nogen beslutning om at gennemføre omfattende fangst af gedder?

4. Hvorledes vurderer Kommissionen den af fiskeribiologerne Bruno Broughton og Marco Kraal fremførte tese, at massiv fangst af store gedder fortrinsvis skaber mere plads til mindre gedder, som igen æder flere mindre ørreder, medens store gedder æder mindre gedder, således at den såkaldte pike culling (omfattende geddefangst) i modsætning til det forventede snarere fører til nedgang i ørredbestanden?

5. Deler Kommissionen den opfattelse, at de forløbne års udvikling har påvist, at gode målsætninger vedrørende rekreative aktiviteter og naturbeskyttelse i praksis bliver underordnet omstridte bestræbelser på økonomiske fordele, der søges opnået ved at sørge for tilstedeværelsen af en størst mulig ørredbestand til konsum og turistmæssige formål?

(1) EFT C 91 af 20.3.1997, s. 5.

Svar afgivet på Kommissionens vegne af Michel Barnier

(8. juni 2001)

1. Ifølge oplysninger fra Shannon Regional Fisheries Board (SRFB) sker der ikke nogen systematisk udryddelse af gedder i Lough Sheelin. Hvert år gennemføres der et program for fjernelse af gedder, som indebærer, at levende gedder fjernes fra Lough Sheelin og flyttes til udpegede geddefiskeriområder. En lille procentdel af gedderne enten såres og derfor skønnes uegnet til at blive flyttet eller dør som følge af flytningen, og disse fisk blev i 2000 korrekt forarbejdet af C&D petfoods. Fremgangsmåden er åben og gennemsigtig og blev demonstreret for mange sektorer af den trykte presse i Irland.

2. Som oplyst af Western Regional Fisheries Board (WRFB) udgjorde de store vestlige søer efter slutningen af den sidste istid et enestående fænomen, da de før end andre blev afskåret fra andre vandområder og øvrige farvande i Irland. Det har medført, at der i disse søer findes langt færre indfødte arter, der især domineres af laksefiskarter som fjeldørreder, laks og havørreder. I årenes løb har man i disse søer udsat andre fiskearter som gedder og på et senere tidspunkt skaller. I disse søer foregår der et naturligt fiskeri efter vilde havørreder, som bør udvikles og beskyttes. Andre arter, der ikke er indfødte, forvaltes selektivt til fordel for de indfødte arter. Kommissionen støtter fuldt ud disse forvaltningsbeslutninger i et forsøg på at bevare et af de få tilbageværende fiskerier efter vilde havørreder af betydning i Europa. Den nuværende balance mellem bestandene er ikke en naturlig balance, men svarer til den øjeblikkelige situation. De vilde indfødte fisk skal have fortrinsret.

3. Ifølge oplysninger fra WRFB er det en videnskabelig kendsgerning, at vilde havørreder er det foretrukne bytte for gedder i Corrib, Mask og Carra søerne. Det er blevet påvist i disse og andre lignende vandområder i Irland af en lignende geologisk type. De regionale fiskerimyndigheder og den nationale fiskerimyndighed har på grundlag af videnskabelige beviser konkluderet, at bestandene af den vigtigste rovfiskeart (gedder) bør forvaltes for at beskytte dette værdifulde fiskeri. Det har medført, at gedder fra disse søer er blevet flyttet til vandområder, som er specielt udviklet med henblik på ferskvandsfiskeri (skidtfisk).

4. Ifølge oplysninger fra WRFB har det vist sig, at gedder i de store vestlige søer begynder at æde ørreder i større mængder, når de opnår en kløfthalelængde på 50 cm. Mindre gedder har ikke nogen direkte indvirkning på ørredbestandene, da de ikke æder ørreder. Ved forvaltningen af geddebestandene fjernes de større gedder (dvs. især de gedder, der æder ørreder). Med disse forvaltningsmetoder opnås det, at der i søen efterlades en bestand af gedder med en lavere gennemsnitsvægt, hvoraf en større andel ikke æder ørreder. Derved er formålet med at begrænse presset på ørredbestandene blevet nået, og ørredbestandene stiger derfor. Denne fremgangsmåde har i de sidste 45 år vist sig at være et succesfuldt forvaltningsredskab for fiskeriet efter vilde havørreder.

Den komité, der var ansvarlig for fordelingen af EF-penge til irske fiskeriprojekter (TAM-projektet for perioden 1995-1999), anmodede om en uafhængig videnskabelig evaluering af behovet for geddekontrol i de irske ørredsøer. Det fremgik af evalueringen, at den kontrol med antallet af gedder i irske ørredsøer, som gennemføres af de centrale og regionale fiskerimyndigheder, udgør et vigtigt forvaltningsredskab.

Hvad Dr Bruno Broughtons kommentarer angår, så synes de at være i modstrid med en tidligere publikation, hvori han anfører, at fjernelse af store gedder fra engelske reservoirer, der blev forvaltet som ørredfiskeriområder, var til fordel for ørredbestandene. Det direkte citat lyder således: there is no doubt that the quality of trout fishing har increased since pike removal commenced(1).

5. Ifølge oplysninger fra WRFB udgør de store søer meget vigtige områder for vilde havørreder. Hvis de forringes til at være områder, hvor der fiskes skidtfisk, vil være det samme som at lade et af de vigtigste fiskerier i landet gå i forfald. Irland kan ikke acceptere, at det sker. Det ville være forkert at foretrække indførte arter som gedde og skalle på bekostning af de indfødte vilde havørreder. Det må være et mål for Irland og Kommissionen, at søerne beskyttes som områder for vilde havørreder, og enhver udefrakommende påvirkning bør kontrolleres. Disse søer med vilde havørreder spiller en meget vigtig international rolle med hensyn til rekreation og turistfiskeri, og de udgør en meget speciel og sjælden økotype i europæisk sammenhæng.

(1) Citat fra følgende peer-evalueret dokument: A comparison of three methods of pike (Esox lucius L.) removal from a lowland trout fishery. Authors: Broughton, N.M. & Fisher K.A.M. in Fish. Mgmt. (1981) Vol. 12 No. 3. Pp 101 106.